INVESTICINIO KREDITO PIRKIMO SĄLYGOS
(pirkimas, kuriam netaikomi Lietuvos Respublikos viešųjų pirkimų įstatymo reikalavimai; VPĮ išimties kontekste kreditas laikomas paskola)
	Pirkimo Nr.: TP-234
	Pirkimo iniciatorius:
Finansų departamento direktorius Vidmantas Kvietkauskas
	Data: 2026-07-30


1. Bendroji informacija
1.1. Pirkimas vykdomas vadovaujantis AB „Kelių priežiūra“ (toliau – Bendrovė) patvirtinta Pirkimų, kuriems netaikomi Lietuvos Respublikos viešųjų pirkimų įstatymo reikalavimai, organizavimo ir vidaus kontrolės tvarka.
1.2. Pirkimas vykdomas taikant Lietuvos Respublikos viešųjų pirkimų įstatymo 6 straipsnio 1 dalies 7 punkte nustatytą išimtį. Pirkimo objektas yra investicinis kreditas, kuris šios išimties kontekste laikomas paskola, todėl VPĮ procedūros šiam pirkimui netaikomos.
1.3. Pirkimo procedūros vykdomos pagal Bendrovės vidaus tvarką “Pirkimų, kuriems netaikomas LR VPĮ reikalavimai, organizavimas ir vidaus kontrolė”, laikantis racionalaus lėšų naudojimo, proporcingumo, skaidrumo ir konkurencijos principų.
1.4. Šiose sąlygose vartojama sąvoka „kreditas“ apima investicinį kreditą / investicinę banko paskolą. Sąvoka „kredito / finansavimo sutartis“ apima su kredito teikėju sudaromą finansavimo dokumentą, nepriklausomai nuo konkretaus banko vartojamo sutarties pavadinimo.
1.5. Šios pirkimo sąlygos kartu su priedais yra kvietimo teikti pasiūlymą dalis. Pasiūlymai turi būti rengiami pagal šiose sąlygose ir prieduose nurodytas prielaidas bei reikalavimus.
2. Pirkimo objektas
2.1. Pirkimo objektas – iki 25 000 000 Eur investicinis kreditas AB „Kelių priežiūra“ investicijoms finansuoti ir / ar refinansuoti iki 1 metų.
2.2. Kreditas skirtas investicijoms į techniką, pastatus, statinius ir kitą ilgalaikį turtą, įskaitant naują ir naudotą turtą, finansuoti ir / ar refinansuoti. Gali būti finansuojamas tiek po kredito / finansavimo sutarties pasirašymo įsigyjamas turtas, tiek per praėjusius 12 mėnesių iki sutarties pasirašymo įsigytas ilgalaikis turtas.
2.3. Pagrindiniai kredito parametrai, finansavimo poreikis, kredito terminas, lėšų išmokėjimo sąlygos, grąžinimo grafikas, palūkanų bazė, mokesčiai, užtikrinimo priemonės / užstatas ir kiti reikalavimai nustatyti 1 priede „Techninė specifikacija“.
2.4. Tiekėjas privalo pasiūlyme aiškiai nurodyti visas finansines, teisines ir kitas sąlygas, kurios gali turėti įtakos bendrai finansavimo kainai, kredito / finansavimo sutarties vykdymui ar Bendrovės įsipareigojimams.
3. Pasiūlymų pateikimas
3.1. Pasiūlymai teikiami elektroniniu paštu reda.simalyte@keliuprieziura.lt iki 2026-08-06 10.00 val.
3.2. Tiekėjas kartu su pasiūlymu pateikia:
užpildytą pasiūlymo formą pagal 2 priedą;
kredito sąlygų aprašymą / term sheet arba lygiavertį dokumentą;
siūlomos kredito / finansavimo sutarties projektą arba esmines sutarties sąlygas;
užpildytą tiekėjo deklaraciją pagal 3 priedą;
visų taikomų mokesčių, ribojimų, finansinių ir nefinansinių sąlygų, užtikrinimo priemonių / užstato ir kitų sąlygų sąrašą;
kitus techninėje specifikacijoje nurodytus dokumentus.
3.3. Pasiūlymas turi galioti ne trumpiau kaip 90 kalendorinių dienų nuo pasiūlymų pateikimo termino pabaigos, jeigu kvietime nenurodyta kitaip.
3.4. Bendrovė turi teisę prašyti tiekėjų pateikti paaiškinimus arba patikslinti pasiūlyme pateiktą informaciją, jeigu dėl to nėra keičiama pasiūlymo esmė.
4. Tiekėjų apklausa
4.1. Kvietimai pateikti pasiūlymus siunčiami tiekėjams, atrinktiems pagal atlikto rinkos tyrimo rezultatus ir Bendrovės nustatytą finansavimo poreikį.
4.2. Pirkimas vykdomas laikantis Bendrovės tvarkoje “Pirkimų, kuriems netaikomas LR VPĮ reikalavimai, organizavimas ir vidaus kontrolė” nustatytų reikalavimų dėl tiekėjų apklausos ir kviečiamų tiekėjų skaičiaus.
4.3. Jeigu pasiūlymą pateikia tik vienas tiekėjas, pirkimo procedūros gali būti tęsiamos, jeigu pirkimas inicijuotas ir vykdomas laikantis Bendrovės vidaus tvarkos reikalavimų, o gautas pasiūlymas atitinka pirkimo dokumentus ir Bendrovės poreikį.
5. Pasiūlymų vertinimas
5.1. Pasiūlymai vertinami pagal kainos kriterijų. Investicinio kredito pirkimo atveju kaina laikoma mažiausia palyginamąja bendra finansavimo kaina.
5.2. Palyginamoji bendra finansavimo kaina apskaičiuojama pagal visiems tiekėjams vienodas prielaidas, įvertinant pasiūlytą maržą, 6 mėn. EURIBOR bazę, administravimo mokestį, įsipareigojimo mokestį, kredito išankstinio grąžinimo mokestį ir kitus pasiūlyme ar kredito / finansavimo sutarties projekte nurodytus mokesčius.
5.3. Tiekėjas privalo pasiūlyme nurodyti visus mokesčius, įkainius, ribojimus, finansines ir nefinansines sąlygas, užtikrinimo priemones / užstatą ir kitas sąlygas, kurios gali turėti įtakos bendrai finansavimo kainai ar Bendrovės įsipareigojimams.
5.4. Esant poreikiui Bendrovė turi teisę prašyti tiekėjo pateikti paaiškinimus ar patikslinimus dėl pasiūlyme pateiktos informacijos.
5.5. Mažiausia marža savaime nelaikoma mažiausia kaina, jeigu tiekėjo pasiūlyme numatyti papildomi mokesčiai, įsipareigojimai ar kitos sąlygos lemia didesnę bendrą finansavimo kainą arba pasiūlymas neatitinka pirkimo dokumentų reikalavimų.
6. Derybos
6.1. Bendrovė turi teisę vykdyti derybas su vienu arba keliais tiekėjais.
6.2. Derybų metu gali būti derinamos finansavimo sąlygos, marža, mokesčiai, užtikrinimo priemonės / užstatas, kredito / finansavimo sutarties sąlygos, finansinės ir nefinansinės sąlygos bei kiti pasiūlymo aspektai.
6.3. Derybų rezultatai fiksuojami pirkimo dokumentuose.
6.4. Po derybų tiekėjų gali būti prašoma pateikti galutinius pasiūlymus.
7. Konfidencialumas
7.1. Tiekėjas privalo aiškiai nurodyti informaciją, kurią laiko konfidencialia, ir pagrįsti jos konfidencialumą.
7.2. Visa pasiūlymo informacija negali būti laikoma konfidencialia vien dėl bendro tiekėjo pareiškimo.
7.3. Tiekėjas įsipareigoja neatskleisti pirkimo metu gautos konfidencialios Bendrovės informacijos tretiesiems asmenims, išskyrus teisės aktuose numatytus atvejus.
8. Pirkimo nutraukimas
8.1. Bendrovė turi teisę bet kuriuo metu nutraukti pirkimo procedūras, jeigu:
išnyko arba pasikeitė poreikis gauti kreditą;
pasikeitė finansavimo apimtis, investicijų planas ar finansavimo šaltiniai;
nustatyti pirkimo dokumentų trūkumai;
visi pasiūlymai neatitinka pirkimo dokumentų reikalavimų arba Bendrovės poreikio;
gautos sąlygos yra ekonomiškai nepriimtinos arba kelia Bendrovei neproporcingą finansinę ar teisinę riziką;
atsiranda kitos objektyvios aplinkybės, dėl kurių pirkimo tęsti netikslinga.
9. Sutarties sudarymas
9.1. Laimėtoju pripažįstamas tiekėjas, kurio pasiūlymas atitinka pirkimo dokumentuose nustatytus reikalavimus ir kuriame pasiūlyta mažiausia palyginamoji bendra finansavimo kaina, jeigu siūlomos kredito / finansavimo sutarties sąlygos Bendrovei yra priimtinos.
9.2. Su laimėtoju raštu sudaroma kredito / finansavimo sutartis.
9.3. Kredito / finansavimo sutarties projektą rengia arba tiekėjo pateikto sutarties projekto tinkamumą vertina Bendrovės Teisės skyrius Bendrovėje nustatyta tvarka.
9.4. Prieš sudarant sutartį atliekami Bendrovės vidaus teisės aktuose numatyti interesų konflikto, sankcijų ir kiti privalomi patikrinimai.
10. Tiekėjo deklaracija
10.1. Tiekėjas, pateikdamas pasiūlymą, patvirtina, kad:
turi teisę teikti siūlomas finansavimo paslaugas;
nėra likviduojamas ar bankrutuojantis subjektas, išskyrus atvejus, kai pagal taikytinus teisės aktus tokia būsena netrukdo sutarties sudarymui ar vykdymui;
neturi interesų konflikto, galinčio turėti įtakos šiam pirkimui ar sutarties vykdymui;
jam, jo naudos gavėjams ir, kiek taikoma, kontroliuojantiems asmenims netaikomos tarptautinės, Europos Sąjungos ar Lietuvos Respublikos sankcijos, dėl kurių sutarties sudarymas ar vykdymas būtų negalimas ar ribojamas;
pasiūlyme pateikta informacija yra teisinga, tiksli ir išsami.
1 PRIEDAS. TECHNINĖ SPECIFIKACIJA
Pirkimo objektas: iki 25 000 000 Eur investicinis kreditas AB „Kelių priežiūra“ investicijoms finansuoti ir / ar refinansuoti iki 1 metų.
	Nr.
	Sąlyga
	Aprašymas / reikalavimas

	1
	Kredito gavėjas
	AB „Kelių priežiūra“.

	2
	Kredito rūšis
	Ilgalaikis kreditas.

	3
	Kredito suma, valiuta
	Iki 25 000 000 Eur.

	4
	Kredito paskirtis
	Investicijoms finansuoti / refinansuoti iki 1 metų. Investicijos į techniką, pastatus, statinius ir kitą ilgalaikį turtą, tiek naują, tiek naudotą. Finansuojamas tiek po kredito / finansavimo sutarties pasirašymo įsigyjamas turtas, tiek turtas, įsigytas per praėjusius 12 mėnesių iki sutarties pasirašymo.

	5
	Finansavimo dalis
	Finansuojama 100 proc. ilgalaikio turto kainos. Pradinis įnašas nenumatomas.

	6
	Kredito terminas
	8 metai.

	7
	Kredito grąžinimo grafikas
	Linijinis grafikas. Grąžinimas pradedamas pilnai panaudojus kredito sumą. Planuojamas pilnas kredito panaudojimas – ne vėliau kaip per 12 mėnesių nuo sutarties pasirašymo.

	8
	Išmokėjimo terminas
	Iki 12 mėnesių nuo sutarties pasirašymo.

	9
	Išmokėjimo data
	Visa kredito suma turi būti prieinama naudoti ne vėliau kaip 2026-08-28.

	10
	Palūkanos
	Tiekėjas nurodo siūlomą palūkanų dydį: X,XX proc. + 6 mėn. EURIBOR. Tiekėjas turi aiškiai nurodyti EURIBOR taikymo, perskaičiavimo ir neigiamos bazės taikymo sąlygas, jei jos aktualios.

	11
	Administravimo mokestis
	Tiekėjas pasiūlyme nurodo administravimo mokestį: X,XX proc. nuo kredito sumos arba kitą taikomą dydį.

	12
	Įsipareigojimo mokestis
	Tiekėjas pasiūlyme nurodo įsipareigojimo mokestį: X,XX proc. nuo neišmokėtos kredito dalies arba kitą taikomą dydį.

	13
	Kredito išankstinio grąžinimo mokestis
	Tiekėjas nurodo kredito išankstinio grąžinimo mokestį: X,XX proc. nuo prieš terminą grąžinamos kredito sumos. Atskirai nurodomas mokestis, jei kreditas ar jo dalis grąžinama palūkanų keitimo dieną: X,XX proc. nuo prieš terminą grąžinamos kredito sumos. Mokestis taikomas tik tuo atveju, jeigu kreditas refinansuojamas kitos kredito įstaigos.

	14
	Kiti mokesčiai
	Tiekėjas privalo detaliai nurodyti visus kitus papildomus mokesčius, kurie gali atsirasti sutarties vykdymo metu, įskaitant sutarties keitimo, dokumentų rengimo, užtikrinimo priemonių administravimo ar kitus mokesčius.

	15
	Finansinė informacija kreditingumo vertinimui
	Finansinės ataskaitos skelbiamos: https://keliuprieziura.lt/apie-mus/finansines-ataskaitos/454. Investicijų planas ir finansinės prognozės pateikiami kartu su kvietimu, jei taikoma.

	16
	Užtikrinimo priemonės / užstatas
	Baigtinis sąrašas: esamos ir būsimos lėšos sąskaitose, esančios kredito teikėjo banke; gautinos sumos iš VĮ „Via Lietuva“ pagal Specialiojo įpareigojimo sutartį, kurios pagrindu 2026 metams Bendrovei skirtas 130 mln. Eur su PVM finansavimas; nekilnojamasis turtas, esantis adresais Liepkalnio g. 81, Vilnius, Tilžės g. 54, Klaipėda, Kauno g. 2, Kaunas, kurio bendra balansinė vertė ne mažesnė kaip 4 mln. Eur. Įsigyjamas turtas nebus įkeičiamas.

	17
	Finansinės ir nefinansinės sąlygos
	Finansiniai įsipareigojimai: DSCR > 1,2, metinis skaičiavimas; kapitalo rodiklis > 50 proc., metinis skaičiavimas. Tiekėjas turi nurodyti siūlomą šių rodiklių skaičiavimo metodiką ir duomenų šaltinius.

	18
	Veiksmai, kurių Klientas negali atlikti be raštiško Banko sutikimo
	Klientas negali be raštiško Banko sutikimo keisti Kliento akcininkų ir naudos gavėjų struktūros ir / ar sudėties ir / ar Kliento akcininkų ir naudos gavėjų turimų akcijų skaičiaus daugiau kaip 50 proc.; taikomas draudimas skolintis, jei skolinimosi suma per kalendorinius metus viršija 2 proc. Kliento balansinio turto vertės; informacijos teikimas – metinės finansinės ataskaitos.

	19
	Esminiai sutarties pažeidimo atvejai
	Klientas daugiau kaip 90 kalendorinių dienų nevykdo / netinkamai vykdo pinigines prievoles Bankui; Bankas gali nutraukti finansavimo sutartį, jeigu Klientas daugiau kaip 90 kalendorinių dienų nevykdo / netinkamai vykdo kurią nors savo piniginę prievolę pagal sutartis su Banku ar kitomis finansų įstaigomis, kai tai sudaro daugiau kaip 1 proc. visų Kliento įsipareigojimų finansų įstaigoms sumos ir leidžia manyti, kad jos tinkamai nebus vykdomos ateityje ir / ar neigiamai paveiks Kliento piniginių prievolių pagal finansavimo sutartį vykdymą.

	20
	Kitos sąlygos
	Pari passu sąlyga, atsižvelgiant į turimas paskolas SEB banke. Tiekėjas turi nurodyti visas kitas sutarties vykdymui reikšmingas sąlygas.

	21
	Pasiūlymo galiojimas
	Ne trumpiau kaip 90 kalendorinių dienų nuo pasiūlymų pateikimo termino pabaigos, jeigu kvietime nenurodyta kitaip.


2 PRIEDAS. PASIŪLYMO FORMA
	Pasiūlymo forma (pildyti žalsvus laukelius)

	
	Ilgalaikis kreditas

	Suma
	25 000 000

	Terminas
	8 metai

	Administravimo mokestis (X,XX% nuo kredito sumos)
	

	Įsipareigojimo mokestis (X,XX% nuo neišmokėtos kredito dalies )
	

	Palūkanos (X,XX% + 6 mėn EURIBOR)
	

	Kredito išankstinio grąžinimo mokestis (X,XX% prieš terminą grąžinamos kredito sumos)
	

	Kredito išankstinio grąžinimo mokestis, jei kreditas ar jo dalis grąžinama palūkanų keitimo dieną (X,XX% prieš terminą grąžinamos kredito sumos)
	


3 PRIEDAS. TIEKĖJO DEKLARACIJA
Patvirtiname, kad:
turime teisę vykdyti siūlomą veiklą ir teikti pasiūlyme nurodytą finansavimo paslaugą;
nesame bankrutuojantis, restruktūrizuojamas ar likviduojamas subjektas, išskyrus atvejus, kai pagal taikytinus teisės aktus tokia būsena netrukdo sutarties sudarymui / vykdymui;
neturime interesų konflikto, kuris galėtų turėti įtakos šiam pirkimui ar sutarties vykdymui;
mums, mūsų naudos gavėjams ir, kiek taikoma, kontroliuojantiems asmenims nėra taikomos tarptautinės, Europos Sąjungos ar Lietuvos Respublikos sankcijos, dėl kurių sutarties sudarymas ar vykdymas būtų negalimas ar ribojamas;
pasiūlyme nurodėme visus mokesčius, ribojimus, finansines ir nefinansines sąlygas, užtikrinimo priemones / užstatą ir kitas aplinkybes, kurios gali turėti įtakos Bendrovės mokėtinai bendrai finansavimo kainai ir kredito / finansavimo sutarties vykdymui;
pateikta informacija yra teisinga, tiksli ir išsami.
Tiekėjo atstovas ____________________________    Pareigos ____________________________    Data ____________________
Investicinio kredito pirkimo sąlygos | VPĮ netaikomas pirkimas
